Meddelelse til Islamic State In Iraq And the Levant In South-East Asia (ISIL-SEA, ISIL-South East Asia), som ved Kommissionens forordning (EU) 2023/249 er føjet til den liste, der er omhandlet i artikel 2, 3 og 7 i Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne

(2023/C 43 I/01)

1. I Rådets afgørelse (FUSP) 2016/1693 ( 1 ) opfordres Unionen til at indefryse midler og økonomiske ressourcer, der tilhører medlemmer af ISIL- (Da’esh) og Al-Qaida-organisationerne samt andre personer, grupper, virksomheder og enheder, der er knyttet til dem, og som er opført på den liste, der er opstillet i medfør af FN’s Sikkerhedsråds resolution (UNSCR) 1267(1999), 1333(2000) og 2253(2015), og som ajourføres regelmæssigt af FN’s Sanktionskomité, som er nedsat i medfør af UNSCR 1267(1999) (»Sanktionskomitéen«). Den liste, som FN's Sanktionskomité har opstillet, omfatter: — ISIL (Da'esh) og Al Qaida — fysiske eller juridiske personer, enheder, organer og grupper med tilknytning til ISIL (Da'esh) og Al Qaida og — juridiske personer, enheder og organer, som ejes eller kontrolleres af eller på anden måde støtter en af disse tilknyttede personer, enheder, organer og grupper. Handlinger eller aktiviteter, der viser, at en person, gruppe, virksomhed eller enhed »har tilknytning« til ISIL (Da'esh) og Al-Qaida, omfatter: a) deltagelse i finansiering, planlægning, forberedelse eller udførelse af handlinger eller aktiviteter udført af, sammen med, under navn af, på vegne af eller til støtte for ISIL (Da'esh) og Al-Qaida eller enhver celle, affilieret gruppe, fraktion eller afledt gruppe heraf b) levering, salg eller overførsel af våben og dertil hørende materiel til alle sådanne c) rekruttering for alle sådanne eller d) anden form for støtte til alle sådannes handlinger eller aktiviteter.

2. Den 27. januar 2023 godkendte Sanktionskomitéen tilføjelsen af punktet Islamic State In Iraq And the Levant In South-East Asia (ISIL-SEA, ISIL-South East Asia) til den liste, som føres af FN’s ISIL- (Da’esh) og Al-Qaida-sanktionskomité. Islamic State In Iraq And the Levant In South-East Asia (ISIL-SEA, ISIL-South East Asia) kan til enhver tid med den fornødne dokumentation rette en anmodning til FN's ombudsmand om, at beslutningen om at optage dem på ovennævnte FN-liste tages op til fornyet overvejelse. Sådanne anmodninger stiles til følgende adresse: United Nations — Office of the Ombudsperson Room DC2-2206 New York, NY 10017 USA Tlf. +1 2129632671 Fax +1 2129631300/3778 E-mail: ombudsperson@un.org Yderligere oplysninger findes på https://www.un.org/securitycouncil/sanctions/1267/aq_sanctions_list/procedures-for-delisting

3. På grundlag af den FN-beslutning, der er nævnt under punkt 2, vedtog Kommissionen forordning (EU) 2023/249 ( 2 ) om ændring af bilag I til Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da’esh) og Al-Qaida-organisationerne ( 3 ) . Ved den ændring, som foretages i henhold til artikel 7, stk. 1, litra a), og artikel 7a, stk. 1, i forordning (EF) nr. 881/2002, tilføjes Islamic State In Iraq And the Levant In South-East Asia (ISIL-SEA, ISIL-South East Asia) til listen i bilag I til den pågældende forordning (»bilag I«). Følgende foranstaltninger i forordning (EF) nr. 881/2002 finder anvendelse på de personer og enheder, som er opført i bilag I: (1) indefrysning af alle pengemidler og økonomiske ressourcer, der direkte eller indirekte tilhører, ejes, besiddes eller kontrolleres af de personer og enheder, der er opført på listen i bilag I, herunder af en tredjepart, der handler på deres vegne eller efter deres anvisninger, og forbud (for alle) mod direkte eller indirekte at stille pengemidler og økonomiske ressourcer til rådighed for eller til fordel for de personer og enheder, der er opført på listen (artikel 2 og 2a), og 2) forbud mod direkte eller indirekte at levere teknisk rådgivning, bistand eller oplæring i forbindelse med militær virksomhed, herunder navnlig oplæring og bistand i relation til fremstilling, vedligeholdelse og anvendelse af våben og beslægtet udstyr af alle typer, til alle personer og enheder, der er opført i bilag 1 (artikel 3).

4. Artikel 7a i forordning (EF) nr. 881/2002 indeholder bestemmelser om en revisionsprocedure, som giver den person eller enhed, der er opført på listen, mulighed for at give udtryk for sine synspunkter i sagen. Hvis der fremsættes bemærkninger, tager Kommissionen sin beslutning om at opføre personen eller enheden i bilag I til forordning (EF) nr. 881/2002 op til fornyet overvejelse i lyset af disse bemærkninger. De personer og enheder, der opføres i bilag I ved forordning (EU) 2023/249, kan anmode Kommissionen om at få oplyst, hvad der ligger til grund for deres opførelse på listen. En sådan anmodning og eventuelle bemærkninger stiles til: Europa-Kommissionen »Restriktive foranstaltninger« Rue Joseph II 54 1049 Bruxelles/Brussel BELGIQUE/BELGIË

5. De pågældende personer og enheder gøres tillige opmærksom på, at forordning (EU) 2023/249 kan indbringes for Den Europæiske Unions Ret, jf. artikel 263, fjerde og sjette afsnit, i traktaten om Den Europæiske Unions funktionsmåde.

6. For god ordens skyld gøres de personer og enheder, der er opført i bilag I, opmærksom på, at de har mulighed for at indgive en ansøgning til de kompetente myndigheder i den eller de relevante medlemsstater, der er opført i bilag II til forordning (EF) nr. 881/2002, med henblik på at opnå tilladelse til at anvende indefrosne midler og økonomiske ressourcer til basale behov eller specifikke betalinger, jf. forordningens artikel 2a.

(1) EUT L 255 af 21.9.2016, s. 25.

(2) EUT L 34 I af 6.2.2023, s. 1.

(3) EFT L 139 af 29.5.2002, s. 9.